

**ประกาศองค์การบริหารส่วนตำบลไม้เรียง**

**เรื่อง กำหนดมาตรการและดำเนินกิจกรรม รณรงค์งดและเลิกใช้โฟม องค์การบริหารส่วนตำบลไม้เรียง**

**“ไม้เรียงน่าอยู่ สู่ชุมชนเข้มแข็ง และการพัฒนาที่ยั่งยืน”**

----------------------------------------------------------

 องค์การบริหารส่วนตำบลไม้เรียง กำหนดมาตรการและดำเนินกิจกรรม รณรงค์งดและเลิกใช้โฟม ซึ่งทำให้เสี่ยงต่อการเป็นโรคมะเร็ง เนื่องจากมีงานวิจัยทั้งในและต่างประเทศ พบว่าเมื่อนำกล่องโฟมไปบรรจุอาหารที่มีความร้อนสูง หรือที่มีไขมัน หรือน้ำมัน จะทำให้เกิดสารสไตรีน และสารเบนซิน ที่เป็นสารก่อมะเร็งออกมาปนเปื้อนในอาหาร ซึ่งส่งผลกระทบต่อสุขภาพของผู้บริโภค และก่อให้เกิดปัญหาสิ่งแวดล้อมตามมาจากขยะประเภทโฟมที่ย่อยสลายยาก

 องค์การบริหารส่วนตำบลไม้เรียง ตระหนักถึงความสำคัญของการส่งเสริมสุขภาพของประชาชน และความปลอดภัยของบุคลากร รวมถึงการดูแลรักษาสิ่งแวดล้อม จึงได้กำหนดมาตรการและดำเนินกิจกรรม รณรงค์งด และเลิกใช้โฟม ในบรรจุอาหาร และดำเนินการให้เป็นสำนักงานปลอดโฟม บรรจุอาหาร 100 เปอร์เซ็นต์ โดยให้ใช้ผลิตภัณฑ์ทดแทนโฟมที่ปลอดภัยต่อสุขภาพ หรือย่อยสลายได้ตามธรรมชาติแทน

 นอกจากนั้น ผู้ที่นำอาหารมาจำหน่ายภายในสำนักงานองค์การบริหารส่วนตำบลไม้เรียง จะต้องไม่ใช้ภาชนะโฟมในการบรรจุอาหารทั้งนี้ เพื่อสุขภาพที่ดีของบุคลากร และช่วยลดปัญหาสิ่งแวดล้อมได้อีกทางหนึ่งด้วย

 องค์การบริหารส่วนตำบลไม้เรียง จึงขอประกาศ เรื่อง กำหนดมาตรการและดำเนินกิจกรรม รณรงค์งดและเลิกใช้โฟม ดังนี้

 1. ห้ามบุคลากรขององค์การบริหารส่วนตำบลไม้เรียง ทุกคน นำอาหารที่บรรจุ ภาชนะที่ผลิตจากโฟมมารับประทาน ภายในบริเวณที่ทำการองค์การบริหารส่วนตำบลไม้เรียง ศูนย์พัฒนาเด็กเล็ก และโรงเรียนผู้สูงอายุ

 2. ห้ามจัดซื้อจัดจ้าง อาหารที่บรรจุภาชนะที่ผลิตจากโฟมมา ประกอบเลี้ยงผู้เข้ารับการฝึกอบรมหรือผู้เข้าร่วมทำกิจกรรมต่างๆ ที่องค์การบริหารส่วนตำบลไม้เรียงเป็นผู้จัด

 3. ห้ามนำวัสดุที่ผลิตจากโฟมมาใช้จัดสถานที่ ในการจัดกิจกรรมต่างๆ ขององค์การบริหารส่วนตำบลไม้เรียง ศูนย์พัฒนาเด็กเล็ก และโรงเรียนผู้สูงอายุ

 4. ขอความร่วมมือบุคลากรในสังกัดไม่จัดซื้ออาหาร หรือสินค้าที่บรรจุภาชนะที่ผลิตจากโฟมที่นำเข้ามาจำหน่ายในบริเวณที่ทำการองค์การบริหารส่วนตำบลไม้เรียง ศูนย์พัฒนาเด็กเล็ก และโรงเรียนผู้สูงอายุ

 จึงประกาศให้ทราบและถือปฏิบัติโดยทั่วกัน

 ประกาศ ณ วันที่ 11 ธันวาคม พ.ศ. 2562

 (ลงชื่อ)

 (นายธรรมศักดิ์ อุบล)

 นายกองค์การบริหารส่วนตำบลไม้เรียง